Kunta- tai seurakunta-aloite (vapaasti käytettäväksi)

Seuraavassa esitetään pohjapaperi, jota sellaisenaan tai sopivasti täydentäen ja kehittäen voit itse tai yhteisösi kanssa tehdä kotikunnallesi tai seurakunnalle aloitteen kotiseutusi metsien tilan ja tuoton huomattavaksi kohentamiseksi. Jos teet aloitteen seurakunnalle, muuta tekstissä kunta sana seurakunnaksi pitkin matkaa.

JATKUVA KASVATUS KUNTAMME METSIEN HOIDON JA HAKKUUN MENETELMÄKSI

Kaikessa kehittämisessä, myös taloudellisessa toiminnassa, on kyse yrityksestä kasvattaa ihmisten hyvinvointia, viihtyvyyttä ja onnellisuutta. Metsä on muutakin kuin puuta, erityisesti kunnan kaltaisen yhteisön omistama metsä. Kunnan on syytä tarjota jäsenilleen virkistäytymismahdollisuuksia (marjastus, sienestys, metsästys, vaeltelu, kuntoilu, terveyden hoito, luontoharrastus, jne.) myös metsänomistuksensa kautta. Nykykäytännön avohakkuut, muokkaukset ja taimikkojen harvennukset kuitenkin pilaavat metsän virkistyskäytön pitkäksi ajaksi. Metsäpolut ovat kadonneet käsitellyistä metsistä. Niissä liikkuminen on vastenmielistä, usein vaarallista, jopa lähes mahdotonta. Kunnan jäsenillä tulisi olla oikeus saada metsistään muutakin hyötyä ja iloa kuin vain puun myyntitulojen tuomaa vähäistä kevennystä verojen maksuun.

 Esitetään, että kunnan **kaikissa** metsissä ruvetaan noudattamaan yksinomaan ekologisesti kestävää jatkuvan kasvatuksen metsänhoitoa, joka samalla on taloudellisin vaihtoehto. Vuoden 2014 voimaan astuneen uuden metsälain myötä jatkuvan kasvatuksen käytölle ei enää ole lainsäädännöllisiä esteitä. Menetelmä on helppo oppia käyttämään perehtymällä aiheen uusiin oppikirjoihin (ks. lopun liiteluettelo). Jatkuvaa kasvatusta voidaan käyttää välittömästi kaikissa metsissä, taimikoista varttuneisiin puustoihin.

JATKUVA KASVATUS

Jatkuvan kasvatuksen menetelmällä metsä on jatkuvasti eriasteisesti peitteellinen eli puustoinen eikä alaharvennusta eikä avohakkuuta tehdä. Siten metsä sisältää parhaimmillaan usean puulajin kaikenkokoisia ja eri-ikäisiä puita. Jatkuvaa kasvatusta voidaan kuitenkin käyttää kaikissa metsissä taimikoista varttuneisiin, kun päätavoitteena on välttää avohakkuu. Hakkuutapoja on siten useita erilaisia: yläharvennus, ylispuuhakkuu, isojen puiden poimintahakkuu, siemen- ja suojuspuuhakkuu yläharvennusperiaatteella sekä reikähakkuu (latvusaukko < 0,1 ha). Näitä hakkuutermejä, mieluiten kahta ensin mainittua, on syytä käyttää metsänkäyttöilmoituksessa viranomaisille.

Jatkuvan kasvatuksen hakkuilla

- säilytetään luonnon monimuotoisuus, sillä metsässä on runsaasti linnuille ja muille eläimille tärkeitä suoja-, ruoka- ja pesäpaikkoja, erityisesti metsäkanalinnut hyötyvät,

- puut ottavat ravinteensa sienirihmastojen välityksellä. Avohakkuu ja kantojen ylösrepiminen heikentävät ja jopa tuhoavat sienten kasvua ja samalla terveen metsän kehitystä. Jatkuva kasvatus säilyttää välttämättömän juurisieniyhteyden,

- maisema pysyy jatkuvasti esteettisesti miellyttävänä,

- metsän virkistysarvot säilyvät pysyvästi,

- metsän muu monikäyttö on jatkuvasti mahdollista: marjastus, sienestys, ulkoilu, terveyden vaaliminen, luontomatkailu ym. Kansalaisten etu on, että metsä soveltuu kaikissa kasvatuksen vaiheissa myös näihin tavallisen ihmisen tarpeisiin,

- metsä tuottaa jatkuvasti korkealaatuista puuta sitä vaativiin tarkoituksiin,

- metsä sitoo enemmän hiiltä eli lievittää ilmastonmuutoksen uhkaa,

- vähätöisyys on todella suuri etu metsänomistajalle. Vain hakkuu säännöllisin välein, esimerkiksi joka 10. – 20. vuosi. Hakkuissa saadaan puuta kaikkeen käyttöön,

- myrsky- ja tuulituhot jäävät vähäisiksi, koska tuuli ei pääse puhaltamaan metsän läpi kovalla voimalla kuten alaharvennetussa ja raivatussa metsässä,

- julkisen avustusrahoituksen tarvetta ei ole,

- metsänomistajan kannalta on taloudellisesti edullista, että puunmyynti voidaan ajoittaa heiluvien suhdanteiden mukaisesti. Aina on myytävää. Jos hinta ei ole riittävä, voi antaa puiden kasvaa parempia suhdanteita odotellessa,

- menetelmän hakkuut tuottavat metsänomistajalle (erityisesti yhteisölle) enemmän rahaa vähemmällä vaivalla kuin nykykäytäntö, jossa avohakkuuvaiheessa huomioidaan yksinomaan puunjalostusteollisuuden ja metsäorganisaatioiden hetkelliset intressit,

- metsälain vaatimukset toteutuvat. Niiden mukaan metsän käytön tulee olla taloudellisesti, ekologisesti ja sosiaalisesti kestävää ja

- tieteellisesti tutkitut ja julkaistut kasvatusmallit ovat valmiina välittömästi käytettäviksi taloudellisesti hyvin kannattavasti ja ympäristölle edullisesti kaikissa sekä erirakenteisissa metsissä että tasarakenteisten puupeltojen palauttamiseksi luonnollisen erirakenteisiksi.

On syytä korostaa, että

- ei ole olemassa yhtään tutkimusta, jossa olisi osoitettu, että nykykäytännön puupeltokasvatus eli alaharvennus-avohakkuu-viljelymenetelmä tuottaisi eniten rahaa tai olisi metsien monimuotoisuuden ja monikäytön kannalta edullisin vaihtoehto, mutta päinvastaisia tutkimustuloksia on runsaasti, sillä

- tutkimukset, joita on tehty jo pitkään Suomen lisäksi useissa muissa maissa, osoittavat jatkuvan kasvatuksen hakkuut taloudellisesti tuottavimmaksi sekä metsien monimuotoisuuden ja monikäytön kannalta edullisimmiksi metsänhoidon vaihtoehdoiksi,

- puupeltokasvatus perustuu vuonna 1948 laadittuun ns. Harsintajulkilausumaan, joka julisti metsien kasvattamisen tasaikäisinä olevan tuottoisinta. Julkilausuma ei kuitenkaan perustunut mihinkään tieteellisiin tutkimuksiin. Se ajettiin käyttöön vain arvovallalla painostaen ainoaksi hyväksyttäväksi, jotta teollisuus sai halvalla ostaa pientä keskenkasvuista puuta. Eri menetelmien tutkimiseen ja vertailuun suhtauduttiin kielteisesti. Tutkimustyö jopa estettiin pitkiksi ajoiksi ja

- arvovaltasyistä jatkuvan kasvatuksen tutkimukseen ja käyttöön ottoon on viranomaisten taholta suhtauduttu kielteisesti. Pelätään, että paljastuisi Suomessa noudatetun jo yli 50 vuoden ajan kaikin tavoin, myös taloudellisesti, epäedullista metsänkäsittelymenetelmää,

 - jatkuvaan kasvatukseen perustuva ekologistaloudellinen metsänhoito on parhaiten tuottava menetelmä nimenomaan yksityisen metsänomistajan ja erityisesti yhteisömetsänomistajan kannalta, koska uudistamis- ja taimikonhoitokulut ovat erittäin vähäiset. Avohakkuun jälkeinen pitkä vajaapuustoisuus- ja vajaatuottoisuusjakso vältetään. Avohakkuumenettely on kannattavaa vain ostajapuolen, siis itse korjuutyön teettävien yhtiöiden kannalta, sillä metsänomistaja maksaa aiheutuvat kustannukset. Kunta ei myöskään saa valtion tukirahaa hoitotöihin eikä korvauksia myrskyvahingoista, eikä hirvien ja myyrien aiheuttamista taimituhoista, joita nykykäytäntö massiivisesti aiheuttaa.

Kunnioittavasti päiväys, paikka ja allekirjoitus

LISÄÄ TIETOA AIHEESTA:

Pukkala Timo, Lähde Erkki ja Laiho Olavi. 2011, Metsän jatkuva kasvatus, Porvoo 2011, [www.monsu.net](http://www.monsu.net)

Lähde Erkki ja Pukkala Timo (toim.). 2013. Alikasvoksesta ylispuuksi, Helsinki, tilaus@monsu.net

Lähde Erkki. 2015. Suomalainen metsäsota. Miten jatkuva kasvatus voitti avohakkuun. Intokustannus. Helsinki.

Lähde Erkki. 2016. Näe metsä puilta. Arator. Helsinki. (Ilmestyy painosta loka-marraskuulla).